**TEHNIČKA ŠKOLA KUTINA**

**K U T I N A**

**Ulica Hrvatskih branitelja 6**

**e-mail: ured@ss-tehnicka-kt.skole.hr**

**tel/fax: 044 /629-250; 629-251;629-259**

Kutina, 17. siječnja 2025.

Na temelju Odluke o donošenju protokola o kontroli ulaska i izlaska u školskim ustanovama (KLASA: 602-01/24-01/00527, URBROJ: 533-05-25-0003 od 2.1.2025.), toč.1. Protokola o kontroli ulaska i izlaska u školskim ustanovama od 2.1.2025.g., članka 70. Zakona o odgoju i obrazovanju u osnovnoj i srednjoj školi (Narodne novine broj 87/08., 86/09., 92/10., 105/10.,90/11., 16/12., 86/12., 94/13. ,152/14., 7/17., 68/18., 98/19., 64/20., 133/20., 151/22., 155/23. i 156/23.), te članka 16. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (Narodne novine broj: 87/08., 86/09., 92/10., 105/10., 90/11., 16/12., 86/12. i 94/13.), te članka 38. Statuta Tehničke škole Kutina, Školski odbor Tehničke škole Kutina, na sjednici održanoj 17. siječnja 2025. godine donio je:

**Protokol Tehničke škole Kutina o kontroli ulaska i izlaska u**

**zgradu Škole i školsku radionicu**

# Uvod

Ovaj protokol izrađen je s ciljem osiguravanja veće sigurnosti u Tehničkoj školi Kutina (dalje u tekstu: Škola), zaštite učenika i svih radnika u Tehničkoj školi Kutina, te prevencije mogućih situacija povećanog rizika.

Pravila definirana ovim Protokolom odnose se na sve osobe za vrijeme boravka u Tehničkoj školi Kutina uključujući učenike, radnike, roditelje ili skrbnike (u daljnjem tekstu: roditelji) i druge vanjske posjetitelje.

Svi učenici, radnici, roditelji i drugi vanjski posjetitelji dužni su biti upoznati s ovim Protokolom te se istog pridržavati, a njegova provedba zahtijeva suradnju svih dionika i uključenih strana.

Tehnička škola Kutina dužna je uskladiti svoje interne dokumente s ovim Protokolom.

# Kontrola pristupa prostorima Tehničke škole Kutina

* 1. **Zaključavanje i nadzor ulaza u prostore Tehničke škole Kutina**

Tehnička škola Kutina dužna je osigurati tehničku prilagodbu svih ulaznih vrata u školsku ustanovu, a ravnatelj je dužan organizirati redovitu provjeru ispravnosti svih sigurnosnih sustava vezanih uz ulazna vrata.

Ulazna vrata glavne zgrade Škole i ulazna vrata školskih radionica, kao i svi ostali ulazi ili izlazi, trebaju biti zaključani tijekom cijelog radnog vremena na način da su osigurani evakuacijski izlazi, osim u posebnim okolnostima koje odobri ravnatelj. U svrhu ulaska učenika u Školu prije početka i izlaska nakon završetka nastavnoga dana, vrata će biti otključana u 60 minuta prije početka nastave i 15 minuta nakon završetka nastave.

Uz obvezu određivanja dežurstva sukladno čl. 70. Zakona o odgoju i obrazovanju u osnovnoj i srednjoj školi i čl. 17. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnatelj je obvezan odrediti i dežurstvo radnika na ulazu u školsku ustanovu tijekom radnog vremena školske ustanove sukladno Godišnjem planu i programu rada.

U slučaju uočavanja neuobičajenog ponašanja osoba u prostorima školske ustanove, dežurni radnici dužni su o tome odmah obavijestiti ravnatelja ili osobu koja ga mijenja.

U slučaju uočavanja protupravnog ponašanja ili ponašanja kojim se ugrožava sigurnost osoba u školskoj ustanovi, žurno će se o tome obavijestiti i policija.

# Ulasci i izlasci tijekom odmora učenika

Tijekom malog odmora učenicima nije dopušteno napuštanje Škole osim u situacijama kada učenici imaju nastavu tjelesne i zdravstvene kulture u zgradi Športskog centra Kutina ili na vanjskim igralištima Škole, te učenici koji imaju praktičnu nastavu u prostorima školske radionice.

Kada učenici imaju nastavu tjelesne i zdravstvene kulture u zgradi Športskog centra Kutina dozvoljen im je izlazak i ulazak u Školu i pod malim odmorom samo i isključivo na glavna ulazna vrata Škole.

Kada učenici imaju nastavu tjelesne i zdravstvene kulture na vanjskim igralištima Škole dozvoljen im je izlazak i ulazak u Školu na stražnji ulaz Škole. U navedenim okolnostima ulazak i izlazak učenika kontrolira nastavnik tjelesne i zdravstvene kulture koji ima nastavni sat.

# Ulazak roditelja i drugih vanjskih posjetitelja u Školu

Roditelji i drugi vanjski posjetitelji mogu ulaziti u Školu samo na glavni ulaz Škole koji se nalazi do Ulice Hrvatskih branitelja.

Roditelji i drugi vanjski posjetitelji koji trebaju ići u zgradu školskih radionica moraju doći na glavni ulaz Škole gdje se moraju javiti radniku zaduženom za ulazak u Školu, te će nakon utvrđivanja identiteta biti otpraćeni u zgradu školskih radionica.

Roditelji mogu ulaziti u Školu samo u dogovorenom terminu uz prethodnu najavu ili na poziv od strane Škole, o čemu se obavještava radnik na ulazu u Školu.

Roditelji koji dolaze na informativne razgovore s razrednicima obvezni su poštovati raspored koji objavljuje Škola.

Radnik Škole dužan je preuzeti stranku na ulazu, te nakon sastanka ispratiti stranku iz Škole.

Radnik Škole obvezan je provjeriti identitet osobe koja ulazi u Školu uvidom u osobnu iskaznicu ili drugi odgovarajući dokument s fotografijom osobe. Osobi koja to odbije neće se dopustiti ulazak u Školu.

U slučaju održavanja roditeljskog sastanka, razrednik prisutne roditelje dočekuje na ulazu Škole i vodi do učionice, a nakon završetka roditeljskog sastanka razrednik prati roditelje do izlaza.

Svi posjetitelji koji nisu radnici ili učenici Škole moraju biti evidentirani i u pratnji radnika Škole upućeni na dogovoreno mjesto i ispraćeni iz Škole.

# Pregled osoba i predmeta učenika i drugih posjetitelja Škole

Radnik Škole koji je zadužen za poslove nadzora ulaza u prostore Škole, radi zaštite sigurnosti, može izvršiti sigurnosne preglede:

* + - učenika i njihovih predmeta (odjeća, torba i dr.)
    - drugih osoba koje ulaze u školsku ustanovu i njihovih predmeta (torbe i dr.) uz izričitu suglasnost osobe koja ulazi u Školu

Sigurnosni pregled učenika i njihovih predmeta mogu provoditi i odgojno-obrazovni radnici tijekom održavanja nastave uz izričitu suglasnost učenika.

Predmeti pogodni za nanošenje ozljeda ili drugi nezakoniti predmeti privremeno će se zadržati, a o njihovu pronalasku obavijestit će se ravnatelj, stručne službe, roditelji i policija kada su za to ispunjeni uvjeti za policijsko postupanje.

Osobama koje ne dopuštaju obavljanje pregleda neće se dopustiti ulazak u Školu.

# Edukacija i informiranje učenika, radnika i roditelja

Škola je dužna sve svoje radnike i učenike informirati o ovom Protokolu i pravilima ponašanja u Školi, kao i redovito informirati roditelje o sigurnosnim mjerama i procedurama.

Škola je obvezna provoditi simulacije evakuacije i drugih kriznih situacija najmanje dva puta godišnje. Preporučuje se uključivanje roditelja u radionice i simulacije sigurnosnih procedura.

Škola je obvezna surađivati s lokalnom zajednicom na dodatnom osiguranju školskog okruženja.

Jasan i učinkovit sustav komunikacije s roditeljima i vanjskim službama od ključne je važnosti za brzu i koordiniranu reakciju u slučaju krizne situacije u školi. Ovaj sustav treba biti unaprijed definiran, testiran i poznat svim dionicima.

Škola će sastaviti popis svih relevantnih hitnih brojeva (policija, hitna pomoć, vatrogasci) i postaviti ga na vidljivo mjesto.

# Uspostava sigurnosnog tima

Škola će formirat školski sigurnosni tim koji se sastoji od ravnatelja, pedagoga/psihologa, učitelja/nastavnika i drugih radnika te predstavnika roditelja, a koji će na redovitim sastancima analizirati potencijalne sigurnosne prijetnje i evaluaciju mjera.

Na sastanke sigurnosnog tima mogu biti pozvani predstavnici osnivača školske ustanove, policije, civilne zaštite, socijalnog rada, zdravstva i drugih relevantnih dionika.

# Međuresorna suradnja

Radi ostvarivanja sigurnosti, suradnja s lokalnom policijskom postajom i drugim relevantnim dionicima obvezan je i ključni element sigurnosnog sustava Škole. Takva suradnja omogućuje pravodobno prepoznavanje potencijalnih sigurnosnih rizika te osigurava dodatnu potporu u rješavanju specifičnih izazova.

Škola će održavati redovite koordinacijske sastanke s lokalnim timovima proizišlim iz Sporazuma o međuresornoj suradnji i koordinaciji u području sprječavanja nasilja i drugih ugrožavajućih ponašanja na lokalnoj razini i Protokola o postupanju u slučaju nasilja među djecom i mladima (u daljnjem tekstu: lokalni timovi).

Škola će nastaviti provedbu zajedničkih preventivnih i edukativnih projekata i aktivnosti radi podizanja svijesti učenika i radnika Škole o odgovornom ponašanju i važnosti pridržavanja sigurnosnih pravila.

# Evaluacija i unapređenje internih protokola Škole

Škola će u suradnji s osnivačem i lokalnim timovima u roku od 90 dana od donošenja ovog Protokola, izraditi Procjenu postojećeg stanja i analizu rizika temeljem koje će se izraditi Plan sigurnosti Škole, odnosno definirati mjere sigurnosti i zaštite Škole, a najkasnije do kraja nastavne godine 2024./2025.

Škola će redovito pratiti učinkovitost mjera sigurnosti koje su definirane internim aktima Škole, te je nužna periodična revizija mjera sigurnosti na temelju povratnih informacija od radnika, učenika i roditelja ili novih okolnosti.

U suradnji sa svojim osnivačem Škola može osigurati i druge sigurnosne mjere, primjerice angažiranje zaštitara, postavljanje videonadzora u svim unutarnjim i vanjskim prostorima, elektromagnetskih brava ili sustava za kontrolu pristupa.

# Završne odredbe

Škola je dužna osigurati zaštitu prava propisanih Ustavom Republike Hrvatske, konvencijama, zakonima, provedbenim propisima, kao i provedbu programa kojim se promiče zaštita učenikovih prava, sigurnost i zdravlje učenika i radnika.

Zakonskim i podzakonskim aktima propisano je i provođenje i postupanje, kao i vođenje određenih evidencija iz područja zaštite na radu - Zakonom o zaštiti na radu (Narodne novine, br. 71/14; 118/14, 94/18, 96/18) te pravilnicima koji proizlaze iz njega.

Ovaj Protokol temelji se na Ustavu Republike Hrvatske, Konvenciji o pravima djeteta te na pozitivnim zakonskim i podzakonskim propisima Republike Hrvatske. Obveza zaštite prava učenika propisana je Zakonom o odgoju i obrazovanju u osnovnoj i srednjoj školi (Narodne novine, br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20,

151/22 i 156/23).

Način postupanja odgojno-obrazovnih radnika u poduzimanju mjera zaštite prava učenika te obveza prijave svakog kršenja tih prava nadležnim tijelima regulirani su:

* Zakonom o odgoju i obrazovanju u osnovnoj i srednjoj školi (Narodne novine, br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19,

64/20 i 151/22 i 156/23)

* Kaznenim zakonom (Narodne novine, br. 125/11, 144/12, 56/15, 61/15, 101/17, 118/18 i 126/19)
* Zakonom o zaštiti od nasilja u obitelji (Narodne novine, br. 70/17)
* Zakonom o elektroničkim medijima (Narodne novine, br. 111/21)
* Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (Narodne novine, br. 132/13)
* Pravilnikom o kriterijima za izricanje pedagoških mjera (Narodne novine, br. 94/15, 3/17)
* Pravilnikom o osnovnoškolskom i srednjoškolskom odgoju i obrazovanju učenika s teškoćama u razvoju (Narodne novine, br. 24/15)
* Sporazumom o međuresornoj suradnji i koordinaciji u području sprječavanja nasilja i drugih ugrožavajućih ponašanja na lokalnoj razini (MUP, MDOMSP, MP, MIZ, MZO, MHB, 2020.)
* Protokolom o postupanju u slučaju nasilja među djecom i mladima (Vlada RH, 2024.)
* Protokolom o postupanju u slučaju zlostavljanja i zanemarivanja djece (Vlada RH, 2014.)
* Protokolom o pokretanju psiholoških kriznih intervencija u sustavu odgoja i obrazovanja (Ministarstvo znanosti i obrazovanja, 2015.)
* Protokolom o postupanju u slučaju seksualnog nasilja (Vlada RH, 2023.)
* Protokolom o postupanju u slučaju nasilja u obitelji (Vlada RH, 2019.)
* Smjernicama za postupanje školskih ustanova u slučajevima ugroze s neželjenim posljedicama (MZO, 2023.)
* Uputama o postupanju u slučaju neovlaštenog ulaska stranih osoba u prostore školskih ustanova (Ministarstvo znanosti i obrazovanja, 2017.)
* te drugim važećim zakonskim i podzakonskim aktima i dokumentima koji se odnose na sigurnost u školskim ustanovama.

Mjere definirane ovim Protokolom odnose se na sve osobe za vrijeme boravka u Školi, uključujući učenike, radnike, roditelje i druge vanjske posjetitelje te osobe koje, sukladno ugovoru, koriste prostore Škole za sportske, edukativne, poslovne ili druge svrhe (npr. škole stranih jezika, sportske udruge, umjetničke škole i sl., u daljnjem tekstu: ugovorni korisnici). Škola će s osnivačem odrediti uvjete provođenja Protokola koji se odnose na ugovorne korisnike.

Ravnatelj je dužan informirati radnike Škole i ugovorne korisnike o mjerama ovog Protokola. Razrednici su obvezni informirati učenike i njihove roditelje.

KLASA : 602-03/25-01-01 PREDSJEDNIK ŠKOLSKOG ODBORA :

URBROJ: 2176-57-01/25-1

**Ivan Josipović, struč.spec.ing.el.**

Kutina, 17. siječnja 2025.

OVAJ PROTOKOL OBJAVLJEN JE NA OGLASNOJ PLOČI ŠKOLE 17. siječnja 2025. GODINE, A STUPIO JE NA SNAGU 18. siječnja 2025. GODINE.

R A V N A T E LJ:

**Boris Bertović, dipl.ing.**